Cmorej, Peter, poslanec NR SR (2022-05-06):
Ďakujem pekne. Tak, pán poslanec, ja na vás teda budem reagovať v rozprave a začnem tou ADH-čkou, že teda, že to zníži dôchodok nám všetkým pracujúcim, teda aj ľuďom, čo sedia v tejto sále, až na výnimky. Pán poslanec, máte ten graf ešte pred sebou, ktorý som vám, ktorý som vám rozdával? Tak v tom grafe, tam už je zarátané, tam už Rada pre rozpočtovú zodpovednosť zarátala, že miera náhrady príjmu pre dnešných tridsiatnikov-štyridsiatnikov klesne z dnešných cca 50 % niekde na 33-35 %. Vedeli ste o tom? Ja by som sa stavil, že nie. Keď, neviem, či ste teda niekedy boli v komunikácii s Radou pre rozpočtovú zodpovednosť, asi to neni vaša nejaká veľmi obľúbená inštitúcia, ale im keď napíšete, oni vám že normálne hneď pošlú tabuľky, tak si to len že pozrite. Už v tomto, už v tejto katastrofe, ktorú vidíte na tom grafe pri tom dlhu tých 340 %, či, či koľko je zarátané, že dôchodky terajšej pracujúcej generácie budú o jednu tretinu nižšie. A práve úprava ADH, práve úpravu ADH dlhodobo odporúčali, odporúčali odborníci, že toto je tá najčistejšia a najmenej bolestná cesta, ako toto spraviť, to znamená znížiť tú mieru rastu tej ADH-čky. Takže toľko, toľko ku ADH. Čo ma teda veľmi zamrzelo, je, že ste teda (povedané so smiechom) kritizovali aj ten, aj ten nový predčasný dôchodok po štyridsiatich rokoch, lebo však to je presne to, o čom tu všetci, celá opozícia a SMER obzvlášť hovoríte celé roky, že ako ten baník bude môcť v tej šesťdesiatpäťke ešte pracovať. No tak tuná to máte. Po štyridsiatich odpracovaných rokoch, môžeme sa baviť, že či ten baník by mal pracovať až 40 rokov, môžeme ho ešte bonifikovať rôznymi ďalšími spôsobmi, však aj, aj na to máme nástroj, napríklad v III. pilieri sú povinné príspevky zamestnávateľa v niektorých kategóriách. Bavme sa o tom, rozširujeme to na pet produkty. Tu máte možnosť napísaný, napísanú možnosť, že po 40 odpracovaných rokoch bude môcť akýkoľvek pracujúci odísť do dôchodku. Je tam jedine podmienka, že ten jeho dôchodok musí byť aktuálne vyrovnaný. A vy to tu kritizujete, lebo ako tak správne hovoríte, hej, že on teda má menej odpracovaných rokov, teda unikne mu, dá sa povedať, ten rast priemernej mzdy, ktorý potom nastáva, ale práve kvôli tomu je tam len krátenie 0,3 %, lebo inak by to muselo byť, to krátenie ešte vyššie, aby to bolo aktuálne vyrovnané. Teda ak to vychádza, to je to, čo som, som namietal, že by som to rád teda videl, lebo sa mi to nejako nepozdáva. Čo vy vlastne hovoríte? Tak vy vlastne hovoríte, že to krátenie je privysoké, že malo by to byť menej asi, teda predpokladám, som to pochopil, a že mali by byť vyššie tie predčasné dôchodky. Tak čo vy vlastne chcete, že čím skôr odíde človek do dôchodku, tým má mať vyšší dôchodok? Čo, to akože prejdeme do absurdnej situácie, že po odpracovanom jednom roku pôjdem do dôchodku, a že aby som ho poberal že 80 rokov? Však to je nezmysel. Na začiatku ste hovorili, že vraj teda nám uniká to sociálne, a to je to prvé, ktoré je aj v ústave. No asi ste ma zle počúvali, pán poslanec, lebo sociálne je práve to, že my sa snažíme, aby ten, aby ten dôchodkový systém bol udržateľný, aby tí dôchodcovia, ktorí sú aj dnes na dôchodku, mali naozaj garanciu, že im ten dôchodok budeme vedieť vyplácať a že to naše verejné financie utiahnu. Vy si naozaj myslíte, že Európska centrálna banka bude donekonečna financovať dôchodky slovenských dôchodcov? To je trošku naivné. Pamätáte si, čo sa stalo v Grécku pred dvanástimi-trinástimi rokmi? Si to vygúglite. Tam dôchodcovia sedeli pred bankomatmi a plakali, lebo jednoducho v jeden krásny deň im dôchodok neprišiel. A ja som tu mal pred pár mesiacmi, myslím, že to bola práve správa o udržateľnosti verejných financií, keď som tu mal príspevok za účasti pána Tótha, aby som, a som, tak som tu hovoril plénu, že ako asi prebieha krach štátu. Neviem, či ste tu vtedy boli. A je veľmi pravdepodobné, že prví, ktorí to akože pocítia že fakt že tvrdo, budú práve dôchodcovia, lebo tí dôchodcovia, tie dôchodky nás stoja asi 800 mil. mesačne, 800-900, a Sociálna poisťovňa má badžet, má teda že na účte tak rezervu na jeden mesačný dôchodok. Nám môže sa stať, že my jednoducho pár mesiacov nepredáme dlhopisy, lebo ich nebude mať... chcieť niekto kúpiť, alebo ten, ten úrok, čo bude, bude príliš vysoký, že budeme v situácii, ako ste nám tu nechali po voľbách, že sme našli (povedané so smiechom) vyslovene že prázdnu pokladňu ako bezdomovci. Táto vláda musela hľadať, že, že vlastne z čoho bude vyplácať mandatórne výdavky, lebo vy ste, vy ste, tá vláda Petra Pellegriniho (povedané so smiechom) minula úplne všetko, čo sa len dalo do poslednej chvíle, a jednoducho prejde mesiac-dva, a dôchodcovia zrazu zistia, že nie je vyplatený dôchodok. Takto prebieha krach štátu. Toto bude zrejme prvé, čo sa stane. A keby, ak by niekto mal záujem o celý ten príspevok, môžem sa tu ešte rozrečniť, že čo sa všetko zrejme vtedy udeje. No, peniaze nerastú na strome, aj keď teda viem, že niektorí ľudia si to tu myslia. A teraz to tak aj vyzerá, lebo tá ECB-čka kupuje naozaj všetko, pomaly aj smetie, ale to tu nebude večne. A ak si myslíte, že na nejaký malý nezodpovedný štátik tu bude brať niekto ohľad, keď bude zle, tak to je teda že vysoko, vysoko naivné. Taktiež je veľmi smutné, že nesúhlasíte s niečím, čo ste vy sám ako minister zavádzali. Automat dôchodkového veku. Však si to, prosím vás, priznajte, že to je nevyhnutné. Vrátim sa ešte k tomu, k tej vyrovnanosti hospodárenia Sociálnej poisťovne a k tomu teda roku 2019. Povedali ste tu, že mali by sme sa vrátiť do toho roku 2019, aby bolo hospodárenie Sociálnej poisťovne vyrovnané. Ja s vami plne súhlasím, pán minister, to bola asi najlepšia veta z vášho vystúpenia, urobme to a to by bola reforma. To by bola reforma I. piliera taká, aká by mala byť. Fiškálne vyrovnaný I. pilier. To znamená, že koľko natečie, len toľko môže odtiecť. Viete, kde to majú? V sociálnom Švédsku. Je to, že NDC systém a dôchodky sa upravujú podľa toho, koľko tam natečie. Darí sa ekonomike, pokojne tam môže tiecť aj tá daň zo strojov, ak by sme ju, raz ju mali. Je veľa v tom fonde sociálneho poistenia, je veľa v tej Sociálnej poisťovni, môžu sa zvyšovať aj dôchodky. Ale je málo a dôchodky sa znižujú. Takisto by to znamenalo, že nemohli by ste už prísť s trinástym, štrnástym, pätnástym, osemnástym dôchodkom, vianočným, polročným, letným, zimným, lebo by ste museli povedať, odkiaľ na to zoberiete. Nieže požičiam si. Museli by ste povedať, kde tie peniaze natečú do toho systému. A to je zodpovedné. Potom ste ešte povedali o dožívaní sa v zdraví, 55 rokov, nemáme dobré zdravotníctvo, sme v tomto, teda sme v odvrátiteľných úmrtiach tiež na čele rebríčka v Európskej únii, ak nie vo svete, to by Janka Cigániková povedala lepšie, ale toto, čo ste povedali, je známy hoax. Reagovala na to aj Rada pre rozpočtovú zodpovednosť, nájdite si to, tie analýzy, nie sú až tak dlhé, zasa až tak toľko to netrvá. Táto štatistika, to používať nie je dobrá. Nie sme na tom dobre, ale určite to nie je tak, že by sme sa dožívali v zdraví 55 rokov. Presné čísla si, žiaľbohu, nepamätám. No ale ešte teda jednu vetu som zabudol k tomu vyrovnanému hospodáreniu v sociálnom poistení. Mohlo by to vyzerať napríklad tak, keby sme si reálne priznali, aké sú náklady dôchodkového systému. Ony nám... sú nám odhadované na úrovni niekde okolo 8-9 % HDP. Dobre, tak dajme do ústavy, že nemôžu prekonať, prekonať výdavky na dôchodkový systém 10 % HDP, nech tam máme aj, aj nejaký strop, a vtedy sa to bude musieť začať vybalansovávať. Pokojne, urobme to. A rovno si aj povedzme, ktoré typy daní ešte budeme dávať a alokovať na dôchodky, tak ako je daň z príjmu alokovaná samosprávam. Povedzme si, konečne si nalejme, nalejme čistého vína, že ktoré dôchodky... že ktoré dane budeme alokovať na dôchodky, lebo dneska to robíme tak, že je, je diera, treba dofinancovať, tak oknom nalejeme do Sociálnej poisťovne stámilióny, ktoré si požičiame od tej ECB-čky. No ale tak to tu nebude na večné veky, aj keď si určite niektorí myslíte, že áno. Ďakujem.